b'\n_START_ARTICLE_\nMadre de Dioso departamentas\n_START_SECTION_\nIstorija\n_START_PARAGRAPH_\nPu\xc5\xa1aro petroglifai prie Palatoa up\xc4\x97s rodo teritorij\xc4\x85 buvus apgyvendint\xc4\x85 prie\xc5\xa1 kelis t\xc5\xabkstan\xc4\x8dius met\xc5\xb3. V\xc4\x97liau sudar\xc4\x97 rytin\xc4\x99 Ink\xc5\xb3 imperijos rib\xc4\x85 (Antisujus). Kolonijiniais laikais Madre de Diose europie\xc4\x8diai lank\xc4\x97si retai, tik 1861\xc2\xa0m. generolas Faustino Maldonado i\xc5\xa1tyrin\xc4\x97jo vis\xc4\x85 kra\xc5\xa1t\xc4\x85. V\xc4\x97liau \xc4\x8dia prad\xc4\x97jo keliauti kau\xc4\x8diuko rink\xc4\x97jai, aukso ie\xc5\xa1kotojai, misionieriai. Madre de Dioso departamentas sudarytas 1912\xc2\xa0m.\n_START_SECTION_\nGeografija\n_START_PARAGRAPH_\nMadre de Dioso departamentas \xc4\xafsik\xc5\xabr\xc4\x99s daugiausia Amazon\xc4\x97s \xc5\xbeemumoje, apaugusioje d\xc5\xbeiungl\xc4\x97mis ir tankiai i\xc5\xa1vagotoje upi\xc5\xb3. Pavir\xc5\xa1ius auk\xc5\xa1tesnis vakaruose, kur i\xc5\xa1kyla iki 540\xc2\xa0m (Se\xc3\xb1or de los Milagros k.)._NEWLINE_Svarbiausia up\xc4\x97\xc2\xa0\xe2\x80\x93 Madre de Diosas, priklausantis Madeiros baseinui. Kitos didel\xc4\x97s up\xc4\x97s yra Takuatimanu, Manu, Tambopata, Hytas, Inambaris ir kt. Gausu lag\xc5\xabn\xc5\xb3, \xc5\xa1lapyni\xc5\xb3, senvagi\xc5\xb3 (Valensijos lag\xc5\xabna, Sandovalio e\xc5\xbeeras ir kt.)._NEWLINE_Klimatas ekvatorinis, kar\xc5\xa1tas ir dr\xc4\x97gnas. Vidutin\xc4\x97 oro temperat\xc5\xabra per metus laikosi ~26\xc2\xa0\xc2\xb0C, bet vyraujant piet\xc5\xb3 v\xc4\x97jams kartais gali nukristi net iki 8\xc2\xa0\xc2\xb0C. Per metus i\xc5\xa1krenta ~1300\xc2\xa0mm krituli\xc5\xb3, auk\xc5\xa1tas vidutinis oro dr\xc4\x97gnumas._NEWLINE_Departamente \xc4\xafkurta nema\xc5\xbeai saugom\xc5\xb3 teritorij\xc5\xb3, tame tarpe \xc4\xaf UNESCO pasaulio paveldo s\xc4\x85ra\xc5\xa1\xc4\x85 \xc4\xaftrauktas Manu nacionalinis parkas. Taip pat yra Auk\xc5\xa1tutinio Puraus nacionalinis parkas, Tambopatos nacionalinis draustinis, Amarakaeri bendruomen\xc4\x97s draustinis ir kt.\n_START_SECTION_\nEkonomika\n_START_PARAGRAPH_\nVer\xc4\x8diamasi naftos gavyba, rasta gamtini\xc5\xb3 duj\xc5\xb3 telkini\xc5\xb3, kertami mi\xc5\xa1kai, plaunamas auksas. Taip pat ver\xc4\x8diamasi gyvulininkyste, auginami manijokai, ry\xc5\xbeiai, kavamed\xc5\xbeiai, hev\xc4\x97jos, kukur\xc5\xabzai, kokospalm\xc4\x97s, bananai ir kiti vaisiai. Yra naftos perdirbimo, maisto, chemijos pramon\xc4\x97s \xc4\xafmoni\xc5\xb3. Vystomas turizmas.\n_START_SECTION_\nGyventojai\n_START_PARAGRAPH_\nMadre de Dioso departamentas gyvenamas labai retai. Dauguma gyventoj\xc5\xb3 susitelk\xc4\x99 prie did\xc5\xbei\xc5\xb3j\xc5\xb3 upi\xc5\xb3. Be metis\xc5\xb3 ir balt\xc5\xb3j\xc5\xb3, departamente gyvena daug ind\xc4\x97n\xc5\xb3, dalis j\xc5\xb3 tebesilaiko labai izoliuotai. Svarbesn\xc4\x97s ind\xc4\x97n\xc5\xb3 tautos: amahuakai, amarakaeriai, lygum\xc5\xb3 ke\xc4\x8dujai, pirai, \xc5\xa1ipibai-konibai, jaminavai, ma\xc4\x8digengai.'